奉國縣

奉國縣，後漢分閬中置。梁置白馬郡、義陽郡二郡，開皇初郡廢，并廢義陽縣入，屬巴西郡「巴西郡。梁置南梁州、北巴州，西魏置隆州。統縣十，戶四萬一千六十四。閬內縣。梁置北巴郡，後魏平蜀，置盤龍郡，開皇初郡廢。大業初置巴西郡。有盤龍山、天柱山、靈山；南部縣。舊曰南充國，梁曰南部，西魏置新安郡，後周郡廢；蒼溪縣。舊曰漢昌縣，開皇末改名焉；南充縣。舊曰安漢縣，置宕渠郡。開皇初郡廢。十八年，縣改名焉；相如縣。梁置梓潼郡，後魏郡廢；西水縣。梁置掌天郡，西魏改曰金遷郡，開皇初郡廢；晉城縣。舊曰西充國，梁置木蘭郡。西魏廢郡，改縣名焉。有閬水；奉國縣。梁置白馬郡、義陽郡二郡，開皇初郡廢，并廢義陽縣入焉；儀隴縣。梁置，并置隆城郡。開皇初郡廢。大寅縣。梁置。」。《隋書》卷二十九。

唐武德元年，改巴西郡為隆州，領閬中縣、南部縣、蒼溪縣、南充縣、相如縣、西水縣、晉城縣、奉國縣、儀隴縣、大寅縣十縣。武德七年，又以奉國屬西平州。貞觀元年，還屬隆州。「閬州，隋巴西郡。武德元年，改為隆州，領閬中縣、南部縣、蒼溪縣、南充縣、相如縣、西水縣、晉城縣、奉國縣、儀隴縣、大寅十縣。其年，又立新井縣、思恭縣二縣。四年，以南充、相如屬果州，儀隴、大寅屬蓬州。又置新政縣。七年，又以奉國屬西平州。還以奉國來屬。又省思恭入閬中縣。先天元年，改為閬州。天寶元年，改為閬中郡。乾元元年，復為閬州。舊領縣八，戶三萬八千九百四十九，口二十七萬三千五百四十三。今領縣九，戶二萬五千五百八十八，口十三萬二千一百九十二。至京師一千九百一十五里，至東都二千七百六十里。閬中縣。漢縣，屬巴郡。梁置北巴州。西魏置隆州及盤龍郡。煬帝改為巴西郡。武德為隆州。皆治閬中。閬水迂曲經郡三面，故曰閬中，隋為閬內縣也；晉安縣。漢閬中縣地。梁置金匱二。又為金遷郡。隋省郡，改為晉城縣。武德改為晉安也；南部縣。後漢分閬中置充國縣，屬巴郡。又分置南充國郡。梁改為南充郡，隋改為南部也；蒼溪縣。後漢分宕渠置漢昌縣，屬巴郡。隋改漢昌為蒼溪也；西水縣。漢閬中縣地。梁置掌夫城，後周改為西水縣；奉國縣。後漢分閬中置。武德七年，屬西平州。貞觀元年，還屬隆州；新井縣。漢充國縣地。武德元年，分南部、晉安二縣置。界內有鹽井；新政縣。武德四年，分南部、相如兩縣置；岐坪縣。舊屬利州，開元二十三年，來屬也。」。《舊唐書》卷四十一。

宋代仍屬閬州，熙寧四年，省岐平縣為鎮入「閬州，上，閬中郡。乾德四年，改安德軍節度。紹興十四年，隸東路。端平三年，兵亂。淳祐三年，移治大獲山。崇寧戶四萬三千九百三十六，口一十萬九百七。貢蓮綾。縣七：閬中，望。閬水迂曲，繞縣三面，故名。紹興十八年，省玉井鎮入焉。蒼溪，緊。南部，緊。新井，緊。奉國，中。熙寧四年，省岐平縣為鎮入焉。新政，中。西水。中下。熙寧四年，省晉安縣為鎮入焉。」。《宋史》卷八十九。

元併入蒼溪縣「保寧府，下。唐隆州，又改閬州，又為閬中郡。後唐為保寧軍。元初立東川路元帥府。至元十三年，升保寧府。二十年，罷元帥府，改保寧路。初領新得州、小寧州二州，後併入閬中縣，又併奉國入蒼溪縣，新井、新政、西水總入南部縣，仍改為府，隸廣元路」。《元史》卷六十。遺址在閬中市東老觀鎮。
 參考資料 

川
川
川
川
川
Category:四川古代縣份